16. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΓΕΩΡΓΙΑΣ Αριθ.Δ.843/58 της 12 Ιουλ./14 Οκτ.1982 (ΦΕΚ Β΄ 779) Τροποποίηση της κοινής απόφασης των Υπουργών Οικονομικών και Γεωργίας αριθ. Δ. 298/ 130/24.3.78, με την οποία καθορίζονται λεπτομέρειες για την εφαρμογή των αποφάσεων της Οικονομικής Επιτροπής αριθ.588/77 και 612/77 “περί ρυθμίσεως θεμάτων αφορώντων δασμολογικάς και φορολογικάς απαλλαγάς κατά την εισαγωγή θερμοκηπίων. Έχοντας υπόψη: 1.Την απόφαση της Οικονομικής Επιτροπής αριθ.588/20.10.77 “περί ρυθμίσεως θεμάτων αφορώντων δασμολογικάς και φορολογικάς απαλλαγάς κατά την εισαγωγή θερμοκηπίων” που δημοσιεύτηκε στο ΦΕΚ 346/12.11.77 (Τεύχος Α). 2.Την απόφαση της Οικονομικής Επιτροπής αριθ.612/14.11.77 “περί τροποποιήσεως της υπ’ αριθ.588/77 απόφασης της Οικ. Επιτροπής”, που δημοσιεύτηκε στο ΦΕΚ 355/17.11.77 (Τεύχος πρώτο). 3.Τη κοινή απόφαση των Υπουργών Οικονομικών και Γεωργίας αριθ.Δ.298/130/24.3.78, που εκδόθηκε ύστερα από την εξουσιοδότηση που δόθηκε σ’ αυτούς, με την απόφαση αριθ.588/77 της Οικονομικής Επιτροπής και η οποία καθορίζει τις λεπτομέρειες για την εφαρμογή των αποφάσεων της Οικονομικής Επιτροπής αριθ.588/77 και 612/77, αποφασίζουμε: 1.Τροποποιούμε το άρθρ.1 της απόφασής μας αριθ.Δ.298/130/24.3.78 (ανωτ. αριθ.15) και εξαιρούμε από την απαλλαγή από δασμούς, φόρους, τέλη, εισφορές κλπ. όλα τα είδη πλαστικών κάλυψης θερμοκηπίων (FILMS), τα οποία μέχρι σήμερα εισάγονται ατελώς, επειδή τα παραγόμενα στη χώρα μας πλαστικά κάλυψης θερμοκηπίων δεν υστερούν πλέον ποιοτικά απ’ αυτά που εισάγονται από το εξωτερικό, αλλά και για το ότι πλήττονται οι εγχώριες βιομηχανίες παραγωγής πλαστικών κάλυψης θερμοκηπίων από τα εισαγόμενα από το εξωτερικό χωρίς δασμούς και φόρους. 2.Η διακοπή της ατελούς εισαγωγής των πλαστικών κάλυψης θερμοκηπίων ισχύει μόνο για τα εισαγόμενα από το εξωτερικό μονομερώς, ενώ δεν ισχύει για τα πλαστικά (FILMS) που εισάγονται μαζί με τα θερμοκήπια. Στην τελευταία αυτή περίπτωση δεν θα πρέπει η ποσότητα του πλαστικού που εισάγεται μαζί με το θερμοκήπιο να ξεπερνά τα 300 χιλ/μα ανά στρέμμα θερμοκηπίου κατ’ ανώτατο όριο αδιακρίτως του πάχους του πλαστικού. 3.Άδειες ατελούς εισαγωγής πλαστικών κάλυψης θερμοκηπίων που έχουν τυχόν χορηγηθεί μέχρι και την ημερομηνία δημοσίευσης της απόφασής μας αυτής στην Εφημερίδα της Κυβερνήσεως θα εκτελεστούν. Κατά τα λοιπά ισχύει η Δ.298/130/24.3.78 απόφασή μας. 